Európske vyhlásenie o digitálnych právach a zásadách v digitálnom desaťročí

Európsky parlament, Rada a Komisia sa formálne dohodli na tomto znení spoločného vyhlásenia o digitálnych právach a zásadách v digitálnom desaťročí:

Preambula

Keďže:

(1)Digitálna transformácia ovplyvňuje všetky aspekty nášho života. Ponúka cenné príležitosti na zlepšenie kvality života, inovácie, hospodársky rast a udržateľnosť, no zároveň prináša nové výzvy pre štruktúru, bezpečnosť a stabilitu našich spoločností a ekonomík. S rastúcou digitálnou transformáciou nastal čas, aby Európska únia (EÚ) vysvetlila, ako by sa jej hodnoty a základné práva mali uplatňovať v online svete.

(2)Parlament už viackrát vyzval na zabezpečenie úplného súladu medzi prístupom Únie k digitálnej transformácii so základnými právami, ako sú ochrana údajov alebo nediskriminácia, ako aj so zásadami ako technologická neutralita a neutralita siete, ale aj s inkluzívnosťou . Zároveň vyzval k zvýšeniu ochrany práv používateľov v digitálnom prostredí .

(3)Na základe predchádzajúcich iniciatív, ako sú „Tallinnské vyhlásenie o elektronickej verejnej správe“ a „Berlínske vyhlásenie o digitálnej spoločnosti a digitálnej verejnej správe založenej na hodnotách“, vyzvala Rada v dokumente „Lisabonská deklarácia – zmysluplná digitálna demokracia“ na vytvorenie modelu digitálnej transformácie vyzdvihujúceho ľudský rozmer digitálneho ekosystému, ktorého jadrom je digitálny jednotný trh. Aj Rada vyzvala na vytvorenie takého modelu digitálnej transformácie, ktorý zaručí technologickú podporu pri prijímaní opatrení v oblasti klímy a ochrany životného prostredia.

(4)Vízia EÚ pre digitálnu transformáciu kladie dôraz na ľudí, posilňuje postavenie jednotlivca a podporuje inovatívne podniky. Komisia nedávno predložila návrh rozhodnutia o „Ceste k digitálnemu desaťročiu“, v ktorom sú stanovené konkrétne digitálne ciele založené na štyroch základných bodoch (digitálne zručnosti, digitálne infraštruktúry, digitalizácia podnikov a digitalizácia verejných služieb), ktoré nám majú pomôcť túto víziu dosiahnuť. Postoj Únie k digitálnej transformácii našej spoločnosti a ekonomiky by mal zahŕňať digitálnu suverenitu, inklúziu, rovnosť, udržateľnosť, odolnosť, bezpečnosť, dôveru, lepšiu kvalitu života, rešpektovanie práv a ambícií občanov a mal by prispievať k dynamickej a spravodlivej ekonomike a spoločnosti efektívne využívajúcej zdroje v Únii.

(5)Cieľom tohto vyhlásenia je vysvetliť spoločné politické zámery. Nechce iba pripomínať práva, ktoré sú v kontexte digitálnej transformácie najdôležitejšie, ale malo by slúžiť aj ako referenčný bod pre podniky a iných zainteresovaných aktérov pri vývoji a zavádzaní nových technológií. Vyhlásenie by malo tiež poradiť tvorcom politík v úvahách o ich vízii digitálnej transformácie: ľudia ako stredobod digitálnej transformácie, solidarita a inklúzia ako základné východisko, zdôrazňovanie významu slobodnej voľby, angažovanosť v digitálnom verejnom priestore, bezpečnosť, zabezpečenie, posilnenie postavenia a udržateľnosť.

(6)Mal by sa výraznejšie posilniť demokratický dohľad nad digitálnou spoločnosťou a ekonomikou, a to pri plnom rešpektovaní zásad právneho štátu, účinných justičných systémov a presadzovania práva. Toto vyhlásenie nijako neovplyvňuje medze zákonnosti výkonu legitímnych práv, len sa ich snaží zosúladiť s výkonom iných práv či nevyhnutných obmedzení zodpovedajúcich verejnému záujmu. Únia by mala toto vyhlásenie presadzovať vo svojich vzťahoch s inými medzinárodnými organizáciami a tretími krajinami tak, aby tieto zásady slúžili ako inšpirácia pre medzinárodných partnerov pri usmerňovaní digitálnej transformácie, ktorá stavia ľudí a ich ľudské práva do centra pozornosti na celom svete.

(7)Toto vyhlásenie vychádza predovšetkým z primárneho práva EÚ, najmä zo Zmluvy o Európskej únii (ZEÚ), Zmluvy o fungovaní Európskej únie (ZFEÚ), z Charty základných práv EÚ a judikatúry Súdneho dvora EÚ, ako aj zo sekundárneho práva. Zároveň odráža a dopĺňa Európsky pilier sociálnych práv. Má deklaratívny charakter, ktorý ako taký nemá vplyv na obsah právnych noriem ani na ich uplatňovanie.

(8)Presadzovanie a vykonávanie digitálnych zásad je spoločným politickým záväzkom a zodpovednosťou Únie a jej členských štátov v rámci ich príslušných právomocí a v plnom súlade s právom Únie. Komisia navrhla, aby výročná správa o stave digitálneho desaťročia, ktorá sa má predložiť Parlamentu a Rade, obsahovala aj časti týkajúce sa monitorovania digitálnych zásad.

Vyhlásenie o digitálnych právach a zásadách v digitálnom desaťročí

Naším cieľom je podporovať európsky spôsob digitálnej transformácie, ktorej stredobodom sú ľudia. Musí vychádzať z európskych hodnôt a slúžiť všetkým ľuďom a podnikom.

Preto vyhlasujeme:

Kapitola I: Ľudia ako stredobod digitálnej transformácie

Stredobodom digitálnej transformácie v Európskej únii sú ľudia. Technológie by mali slúžiť a prinášať výhody všetkým Európanom a umožniť im – pri maximálnom zabezpečení a dodržiavaní ich základných práv – napĺňať si svoje túžby.